Opposisjonsleder i Venezuela stiller ultimatum: Hæren må velge side
Nasjonalforsamlingen, som kontrolleres av opposisjonen, avviste tirsdag presidentens dekret, som ville gitt Maduro utvidede fullmakter, og sier det «ytterligere forverrer uroen landet er inne i knyttet til den konstitusjonelle og demokratiske orden». Politikeren Enrique Marquez beskylder Maduro for «totalitære tendenser» og sier dekretet vil sette grunnloven til side. Landets høyesterett kan overstyre avgjørelsen i nasjonalforsamlingen, slik den har gjort ved flere tidligere anledninger.Opposisjonsleder Henrique Caprile sa før avstemningen at Venezuelas hær må bestemme seg for om den er på «grunnlovens eller Maduros side». Ultimatumet kom i forkant av demonstrasjoner over hele landet med krav om en folkeavstemning for å kaste Maduro. Presidenten holdt en nesten fire timer lang pressekonferanse for å slå tilbake. Han mener en folkeavstemning ikke er en farbar vei og kalte nasjonalforsamlingen «udugelig og uten evner». Maduro beskylder også USA for å spille en rolle i uroen i det oljerike landet og hevdet amerikansk etterretning to ganger den siste uken har krenket Venezuelas luftrom. – Vi er ofre for medieangrep, politiske og diplomatiske angrep som utgjør den mest alvorlige trusselen mot landet de siste ti årene, sa presidenten på pressekonferansen, som også ble kringkastet til landets ambassader og konsulater i utlandet.Mens økonomien krymper og hyperinflasjonen herjer, øker kriminaliteten og korrupsjonen samtidig som det er mangel på mat og elektrisitet. Alt dette har snudd stemningen mot Maduro, som ble håndplukket til å etterfølge avdøde Hugo Chávez som landets leder. Både militæret og politiet har fått utvidede fullmakter for å opprettholde offentlig ro og orden, og Maduro har beordret militærøvelser lørdag.
Venezuelas president Nicolás Maduro kaller nasjonalforsamlingen «udugelig og uten evner».